Vlakkiekrieket stof weer die kolwe in Breedevallei af | Netwerk24
Vlakkiekrieket stof weer die kolwe in Breedevallei af
28 September 2020 06:02
Vlakkiekrieket het weer tot aksie op die Greenvalley-veld tussen Hartwig Lions en Victorians gelei. Victorians het koning gekraai.Foto: Luciano Du Toit
Die Breedevallei-gemeenskapskrieket-vereniging is weer ten volle aan die gang en het vandeesweek sy eerste amptelike vergadering tussen die onderskeie klubs gehou.
"By die vergadering is op 'n uitkloptoernooi besluit wat die komende Sondag (27 September) vir senior spanne sal plaasvind. Die rede vir dié toernooi is sodat klubs hulle kan voorberei op die seisoen wat voorlê. Die toernooi sal hoofsaaklik in Roodewal plaasvind met 'n moontlike Hexpark-eindstryd," sê Japie Visser van die vereniging.
Wedstryde tussen die deelnemende klubs sal so ver as moontlik op neutrale velde gespeel word. Alle wedstryde sal om 12:00 begin, waarna spanne uitgedun sal word namate die toernooi vorder.
Die wedstryde sal uit een ronde van 15 boulbeurte bestaan.
"Op die oomblik is die deelname van tien spanne verseker aangesien die res van die klubs aan die Riverview-toernooi deelneem.. Intussen het Victorians teen Hartwig Lions op Greenvalley gespeel en dié wedstryd met drie paaltjie gewen. Die besoekers, wat 67 vir 'n oorwinning moes aanteken, het die teiken in die twaalfde boulbeurt bereik met drie paaltjies staande. Die klubs se spelers asook bestuur was in hul noppies met die goeie gees waarin die wedstryd gespeel is. Die spanne sal binnekort 'n vriendskaplike wedstryd speel.